De Lille vra ondersoek na grondtransaksie | Maroela Media
Patricia de Lille, Kaapstad se burgemeester, het ’n forensiese ondersoek na die verkoop van ’n waardevolle stuk grond op die Kaapse Strandgebied versoek. Dis die oop stuk grond waarop die motors geparkeer is. Foto: Google Maps
Kaapstad se burgemeester het ŉ forensiese ondersoek aangevra ná “ŉ stortvloed” berigte oor die opveil van ŉ waardevolle onbeboude sakeperseel in die middestad.
Die Stad Kaapstad het twee weke gelede aantygings deur ŉ geregtigheidsgroep, Ndifuna Ukwazi, dat die stadsraad R58 miljoen op die transaksie verloor het, as onsin afgemaak.
Die erf, wat ook as Perseel B op die Strandgebied bekendstaan, is by wyse van ŉ veiling vir R86,5 miljoen aan Growthpoint Properties verkoop. Patricia de Lille het Sondag gesê daar was beskuldigings dat dit ŉ ernstige onderwaardering is en tot ŉ verlies van R58 miljoen aanleiding gegee het.
“Ek het aan die stadsbestuurder, Lungelo Mbandazayo, geskryf en my kommer uitgespreek oor dié beweerde verlies aan openbare geld en ook gesê dat die stadsraad die gevaar loop van ŉ ouditnavraag van die oudit-generaal of weens die rapportering van die saak by die openbare beskermer,” sê De Lille.
Gegewe die “kommer en aantygings” en in die gees van deursigtigheid en verantwoordbaarheid, sê die burgemeester, het sy die stadsbestuurder gevra om ŉ forensiese ondersoek te begin na wat presies tydens die hele verloop van die verkoop van die grond gebeur het.
Die stuk grond staan al jare lank onontwikkel. Foto: Google Maps
Ndifuna Ukwazi het begin September dokumente bekom wat “ernstige vrae laat ontstaan het oor top-amptenare wat geïmpliseer word in ŉ sogenaamde mislukte veiling van ŉ prima- stuk stadsgrond”, het die Kaapse dagblad Cape Argus op 17 September berig. Die stadsraad het alle aantygings van ongerymdhede verwerp.
Growthpoint is van plan om ŉ 100 m hoë wolkekrabber te bou op die driehoekige eiendom tussen Laer-Lang- en Laer-Loopstraat, ŉ hanetree van die Kaapstadse Internasionale Konvensiesentrum.
Waar daar n rokie is…….?
Ag nee wat, grond het geen waarde vandag in SA nie. Waarskynlik R86.5 miljoen teveel betaal.
Onteien dit en verkoop dit weer
Dis waar Gerhard. Ek sukkel al ses maande om ‘n huisie in Langebaan te verkoop.